กรณีศึกษา Polyplus จัดให้
หากพูดถึงรายการโทรทัศน์ โดยเฉพาะในช่วงการเปลี่ยนแปลงที่รวดเร็วนี้ หนึ่งในผู้ผลิตรายการทีวีที่ลงทุนแมนสังเกตเห็นก็คือ Polyplus  ที่ถึงแม้จะทำมาเป็นเวลานาน แต่ก็ยังสามารถสร้างคอนเทนต์ ที่ยังได้รับความนิยมอยู่   แล้ว Polyplus เป็นใคร มีรายการอะไรบ้าง รายได้เท่าไร ลงทุนแมนจะเล่าให้ฟัง..
21 ก.ค. 2562

กรณีศึกษา Polyplus จัดให้  / โดย ลงทุนแมน
หากพูดถึงรายการโทรทัศน์
โดยเฉพาะในช่วงการเปลี่ยนแปลงที่รวดเร็วนี้
หนึ่งในผู้ผลิตรายการทีวีที่ลงทุนแมนสังเกตเห็นก็คือ Polyplus 
ที่ถึงแม้จะทำมาเป็นเวลานาน
แต่ก็ยังสามารถสร้างคอนเทนต์ ที่ยังได้รับความนิยมอยู่
แล้ว Polyplus เป็นใคร มีรายการอะไรบ้าง รายได้เท่าไร
ลงทุนแมนจะเล่าให้ฟัง..
หากเปรียบเทียบกับบริษัทอื่นๆ ที่ผลิตสินค้ามาจำหน่าย 
สำหรับ Polyplus สินค้าเหล่านั้นก็คงจะเป็นรายการวาไรตี้ และ ละครโทรทัศน์
ที่ผลิตเพื่อขายให้กับทีวีช่องต่างๆ
Polyplus นั้นก่อตั้งโดย คุณอรพรรณ วัชรพล หรือที่เรารู้จักกันในชื่อ อรพรรณ พานทอง อดีตดารานักร้อง นักแสดง และพิธีกรชื่อดัง เมื่อประมาณ 30 ปีก่อน
จุดเริ่มต้นของ Polyplus อาจจะแตกต่างจากผู้ผลิตรายการอื่นๆ เพราะมาจากการสร้างรายการเกี่ยวกับเด็กที่ชื่อว่า 7-4-28 ที่เปิดโอกาสให้เด็กได้ออกมาแสดงความคิดเห็นของตัวเอง
หลักจากนั้น Polyplus ก็เริ่มหันมาผลิตรายการวาไรตี้บันเทิงมากขึ้น ไม่ว่าจะเป็นเกมโชว์ รวมไปถึงการสัมภาษณ์ดาราต่างๆ
ตลอดเวลาหลายปีที่ผ่านมา เราอาจจะเคยได้มีโอกาสรับชมรายการของ Polyplus กันมาบ้าง
ตัวอย่างผลงานในสมัยก่อนของ Polyplus เช่น
รายการสมาคมชมดาว มีพิธีกรอย่าง แหม่ม คัทลียา และ หนูแหม่ม สุริวิภา เป็นพิธีกรร่วม ออกอากาศทางช่อง 3
หรือรายการดาวกระจาย ที่เกี่ยวกับข่าวบันเทิง โดยมี นาเดีย โสณกุล หรือ นาเดีย นิมิตรวานิช เป็นพิธีกร ออกอากาศทางช่อง MCOT
รายการวันวานยังหวานอยู่ ที่มี อ้อม พิยดา มาเป็นพิธีกร ออกอากาศทางช่อง 7
สังเกตได้ว่า รายการส่วนมากมักจะมีการนำดารานักแสดงมาเป็นพิธีกรร่วมด้วย ซึ่งก็ทำให้รายการนั้นน่าติดตามมากยิ่งขึ้น เพราะนอกจากจะนำเสนอคอนเทนต์แล้ว ผู้ชมก็จะมีโอกาสได้เห็นดาราที่ตัวเองชื่นชอบนั้นในบทบาทอื่นๆ อีกด้วย
เช่นเดียวกับปัจจุบันอย่าง รายการ 3 แซ่บ ที่ดึงเอา ชมพู่ อารยา มาเป็นพิธีกรร่วมกับ กาละแมร์ พัชรศรี และ ม้า อรนภา
รายการศึก 12 ราศี ที่นำดาราหลายคนมาแข่งกันทายว่าใครจะโชคดีหรือโชคร้ายในช่วงนั้น โดยมีหมอลักษณ์ เรขานิเทศ เป็นผู้ฟันธง
จุดเด่นของรายการนี้ คือ ผู้ชมจะได้เห็นดาราหลายคนออกรายการพร้อมกัน ส่วนดาราก็มีโอกาสให้ผู้ชมเห็นหน้า และได้โปรโมตผลงานของตัวเอง
อีกรายการคือ ตลาดสดพระราม ๔ ก็เป็นของ Polyplus ซึ่งจะนำร้านค้า หรือร้านอาหารที่น่าสนใจมานำเสนอในรูปแบบเป็นกันเอง
ซึ่งเราจะเห็นรายการของ Polyplus ได้ครองพื้นที่การออกอากาศในช่วงบ่ายวันเสาร์และอาทิตย์ ซึ่งถือว่าเป็นช่วงที่ดีของผังรายการทีวี
เรามาดูรายได้และกำไรของ บริษัท โพลีพลัส เอ็นเตอร์เทนเม้นท์ จำกัด กัน..
ปี 2559 รายได้ 732 ล้านบาท กำไร 172 ล้านบาท
ปี 2560 รายได้ 679 ล้านบาท กำไร 165 ล้านบาท
ด้วยสเกลรายได้และกำไรขนาดนี้ บริษัท Polyplus สามารถจดทะเบียนในตลาดหลักทรัพย์ได้อย่างสบาย
เรื่องนี้เราได้เรียนรู้อะไรบ้าง?
ด้วยการแข่งขันที่ค่อนข้างสูง ผู้จัดหลายราย ได้มีการถอนตัวไปจำนวนมาก หรือไม่สามารถทำกำไรได้ แต่ในระหว่างนี้ก็มีคนที่สามารถทำกำไรได้อยู่
เรื่องนี้คงเป็นเพราะ Polyplus รู้จุดเด่นของตนเอง และเน้นในการทำรายการเหล่านั้นให้มีคนติดตาม ซึ่งสุดท้าย โฆษณาต่างๆ ก็จะเข้ามาจากคุณภาพของผลงานที่เราทำ
ปิดท้ายด้วยข้อมูลที่น่าสนใจ
สมาคมชมดาว พิธีกรคือ แหม่ม คัทลียา
ดาวกระจาย พิธีกรคือ นาเดีย นิมิตรวานิช
วันวานยังหวานอยู่ พิธีกรคือ อ้อม พิยดา
3 แซ่บ พิธีกรคือ ชมพู่ อารยา
จะเห็นได้ว่า เกือบทุกรายการของ Polyplus มีความเสี่ยงอยู่อย่างหนึ่งที่คล้ายกัน ก็คือ
พิธีกรมีลูก และอาจต้องลาออกไปเลี้ยงลูกนั่นเอง..
----------------------
อ่านลงทุนแมนสนุกขึ้น
อ่านในแอป Blockdit
โหลดที่ 
----------------------
References
-
-
-
-